**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од дана 22.12.2022. године изабрани смо у комисију за припрему реферата о кандидатима за избор у звање ДОЦЕНТА за ужу научну област АНДРАГОГИЈА, са 40% пуног радног времена, на одређено време у трајању од пет година.

На конкурс објављен у Огласним новинама Националне службе за запошљавање „Послови“ дана 04.01.2023. године, на сајту Филозофског факултета дана 09.01.2023. године и сајту Универзитета у Београду дана 09.01.2023. године пријавио се један кандидат: **др Бојан Љујић.**

На основу приложене документације, а поштујући услове и критеријуме за избор у звање доцента наведене у конкурсу и ближе одређене Статутом Филозофског факултета, подносимо следећи

**И З В Е Ш Т А Ј**

Кандидат др Бојан Љујић предао je Пријаву на конкурс, Биографију, Библиографију научних радова и учешћа на научним скуповима и другим активностима у научној заједници и копије ауторских радова за процену научног доприноса, као и осталу конкурсну документацију (копије диплома и уверења, очитану личну карту, Изјаву о изворности). Комисија закључује да је пријава овог кандидата потпуна, те о њој даје своје мишљење.

**Биографски подаци**

Бојан Љујић рођен је у Београду 14.05.1983. године, где је завршио основну школу и Шесту београдску гимназију са одличним успехом. Студије андрагогије, на Одељењу за педагогију и андрагогију Филозофског факултета у Београду, окончао је са просечном оценом 9.0. Дипломирао је оценом 10 на тему „Компјутерска писменост студената и однос према раду у рачунарској учионици“. Постдипломске докторске студије андрагогије је уписао 2010. године, када је и изабран у истраживачко звање истраживач-приправник на Одељењу за педагогију и андрагогију. Године 2013. је унапређен у звање истраживач-сарадник, а 2016. године је поново изабран у исто звање. Докторску дисертацију под називом „Образовање као чинилац употребе Интернета у слободном времену одраслих“ успешно је одбранио 27.09.2017. године на Филозофском факултету Универзитета у Београду. Године 2017. је изабран у звање асистента за ужу научну област Андрагогија. У звање научни сарадник унапређен је 2019. године и у том звању сада ради на Институту за педагогију и андрагогију Филозофског факултета у Београду. Године 2018. је унапређен у звање доцента, а у том звању и данас ради на Одељењу за педагогију и андрагогију Филозофског факултета у Београду на Катедри за андрагогију, где је задужен је за предмете: Андрагогија слободног времена, Медијско образовање одраслих, Онлајн образовање одраслих, Андрагогија комуникација и медија и Образовање и комуникационе вештине одраслих.

**Преглед и оцена научног и стручног рада кандидата**

Кандидат др Бојан Љујић учествује континуирано у научно-истраживачким пројектима који се реализују на Институту за педагогију и андрагогију Филозофског факултета Универзитета у Београду. Током 2010. и 2011. године био је сарадник на пројекту „*Образовање и учење – претпоставке европских интеграција*“, који је финансирало Министарство за науку и технолошки развој Републике Србије. Од 2011. године је сарадник на пројекту „*Модели процењивања и стратегије унапређења квалитета образовања у Србији*“, који финансира Министарство просвете и науке Републике Србије. Током 2021. и 2022. године био је сарадник на домаћем научном пројекту „Човек и друштво у време кризе“ који је организовао Филозофски факултет Универзитета у Београду.

Кандидат др Бојан Љујић бави се проучавањем различитих аспеката онлајн образовања и учења одраслих, медијског образовања одраслих, андрагогијом слободног времена и андрагогијом комуникација и медија. Кандидат је учествовао са рефератима на бројним научним скуповима, у земљи и иностранству. Био је национални известилац на 15. Међународној конференцији Балканског друштва за педагогију и образовање (BASOPED) која је, под називом „*Educational Reform in the 21st Century in Balkan Countries*“, одржана 2012. године у Букурешту (Румунија). У септембру 2015. године, својим прилогом је учествовао у раду међународног научног скупа „*ESRALE Summer Academy – Empirical Research in Adult Learning and Education: Conceptual and Methodological Problems*“, а 2013. године био је учесник у раду националног скупа „*Педагог између теорије и праксе*“, одржаног у Београду, који су организовали Филозофски факултет и Институт за педагогију и андрагогију. Са пленарним излагањем на тему „Употреба Интернета у образовању одраслих: доколичарско-образовна перспектива“, учествовао је на 3. Регионалној „EPALE“ конференцији „*Истраживачка пракса у образовању одраслих*“, у организацији Центра за стручно образовање и „EPALE“ Националног сервиса подршке Црне Горе (Будва, март 2018. године). Године 2018, са националним извештајем је учествовао на 4. Међународној конференцији „*Градимо мостове у образовању одраслих*“, одржаној у Биограду на Мору (Хрватска) у организацији Агенције за струковно образовање и образовање одраслих Републике Хрватске. 2020. године био је члан програмског одбора и уредник зборника радова са националног научног скупа „*Партиципација у образовању - педагошки (п)огледи*“ у организацији Института за педагогију и андрагогију Филозофског факултета у Београду и Педагошког друштва Србије, а на истом скупу имао је и излагање на тему „Партиципација одраслих у доколичарском образовању путем интернета“.

На међународном Нучном скупу „*IARTEM 2017 14th International Conference on Research on Textbooks and Educational Media*“у организацији Универзитета Lusófona у Лисабону (Португал) др Бојан Љујић имао је излагање на тему „Board games and acquiring knowledge of history: research in university teaching“. На националном научном скупу „*Васпитање и образовање у дигиталном окружењу*“ одржаном 2021. године у организацији Института за педагогију и андрагогију Филозофског факултета у Београду и Педагошког друштва Србије имао је излагање на тему „Интернет писменост као нужност у доба кризе – андрагошке специфичности“. 2021. године био је учесник на V регионалној ЕПАЛЕ конференцији: „*Унапређење дигиталних компетенција одраслих за приступ образовним приликама*“ у организацији Фондације Темпус – ЕПАЛЕ националног тима за подршку у Србији, а 2022. године учесник на националном научном скупу „Образовање у време кризе и како даље“ у организацији Института за педагогију и андрагогију Филозофског факултета у Београду и Педагошког друштва Србије са излагањем на тему „Технолошка спремност одраслих учесника на изазове онлајн образовања условљене пандемијом вируса COVID-19“.

Од првог избора (прво као докторанд ангажован у настави, потом као асистент, те као доцент), др Бојан Љујић је учествовао или учествује у организацији и реализацији наставе на следећим предметима основних студија Студијске групе за андрагогију: Андрагогија слободног времена; Андрагогија комуникација и медија; Андрагогија игре и стваралаштва; Образовање и рекреација одраслих; Онлајн образовање одраслих; Образовање и комуникационе вештине одраслих, Медијско образовање одраслих, као и на академским мастер студијама на предмету Комуникационо-медијско образовање одраслих.

Сарадња др Бојана Љујића са студентима је успешна на шта посебно указују резултати студентске евалуације у периоду од његовог првог избора у звање доцента. У претходном изборном периоду (од 2018. до 2022.) просечне оцене кандидата у студентским анкетама према предметима на којима је ангажован су: (1) Андрагогија комуникација и медија: 4.3; (2) Образовање и комуникационе вештине одраслих: 4.6; (3) Онлајн образовање одраслих: 4.95; и (4) Комуникационо-медијско образовање одраслих (мастер студије): 5. Од када је као доцент 2018. године ангажован у настави на Катедри за андрагогију у оквиру поменутих предмета на основним и мастер студијама, непрекидно показује напредак у сферама припреме и реализације наставе, као и оцењивања рада студената. Његова иновативност посебно се запажа у: примени нових технологија и медија у припреми и испоруци образовних садржаја, као и праћењу и процењивању рада студената; онлајн менторском, модераторском и консултативном образовном раду са студентима; подстицању студената на активну истраживачко-образовну комуникацију и интеракцију у виртуелним образовним окружењима, као и у конструктивном коришћењу и критичком приступању електронским образовним ресурсима, што доприноси припреми студената за самостално и мотивисано континуирано учење и образовање.

Током претходног изборног периода др Бојан Љујић био је заменик председника Комисије за библиотеке Филозофског факултета Универзитета у Београду (од 2018. до 2021. године), као и представник Одељења за педагогију и андрагогију у Комисији за информатику Филозофског факултета Универзитета у Београду (од 2021. године до данас). У периоду од претходног избора у звање доцента др Бојан Љујић је био председник или члан неколико комисија за израду и одбрану завршних радова на основним и мастер студијама андрагогије. Допринос др Бојана Љујића академској и широј заједници огледа се и у његовом ангажману као тренера у оквиру Програма стручног усавршавања за извођаче програма образовања одраслих (ЈПОА обуке).

У периоду од 2018. до 2020. године др Бојан Љујић био је координатор два пројекта – „*Prison Education: The Way to be Free*“ (Erasmus+ KA1 пројекат, ID пројекта: 2018-1-РС01 КА104-000304) чији је носилац било Друштво андрагога Србије и пројекта „*Basic Andragogical Training for Prison Educators – BATPE*“ (Erasmus+ KA2 пројекат, ID пројекта: 2018-1-RS01-KA204-000433) чији је носилац било Друштво андрагога Србије у сарадњи са Gebze Public Education Center – GPEC (Gebze, Турска) и KOINE (San Felice a Cancello, Италија) као партнера на пројекту.

Поред тога, др Бојан Љујић је од 2018. године члан *Друштва андрагога Србије – ДАС*, сарадник *Друштва за образовање одраслих*, члан међународне организације *European Society for Research on the Education of Adults - ESREA* и члан међународне организације The *International Society for Education Through Art – InSEA*, док је у периоду од 2019. до 2021. године био члан *Института за модерно образовање – ИМО*.

Потребно је напоменути и да је др Бојан Љујић одржао приступно предавање за звање доцента - ужа научна област Андрагогија, дана 12.06.2018. године, са почетком у 12 сати, на Филозофском факултету у Београду, у учионици 211, на Одељењу за педагогију и андрагогију, са темом: „*Комуникација и интеракција у виртуелном образовном окружењу*“. Сви присутни чланови Комисије за припрему извештаја о кандидатима за избор у звање (проф. др Шефика Алибабић-Хоџић, проф. др Нада Качавенда Радић, проф. др Миомир Деспотовић, проф. др Александра Пејатовић и проф. др Жељко Бралић) оценили су приступно предавање максималном оценом 5.

**Научно-истраживачки рад**

Библиографија др Бојана Љујића броји 38 ауторских и коауторских радова са разноврсном научном категоризацијом. Међу публикованим радовима издвајамо следеће:

1. **Љујић, Б.,** & Сенић Ружић, М. (2020). Студенти као креатори образовног садржаја у онлине образовању одраслих. *Андрагошке студије*, (1), 179-195. <http://dx.doi.org/10.5937/AndStud2001179L> (**М24**)

У раду су саопштени резултати квалитативног истраживања о неопходности заснивања онлајн образовања на интензивној интеракцији између свих учесника у образовном процесу. Интеракција на релацији студенти – образовни садржај значајна је јер у њој студенти остварују своју улогу креатора онлајн образовних садржаја. Како би се сагледао и разумео допринос студената у контексту креирања садржаја онлајн образовања, спроведено је квалитативно истраживање са студентима друге и четврте године основних студија андрагогије на Филозофском факултету у Београду, у оквиру курса Онлајн образовање одраслих, који је реализован путем Moodle LMS. У раду је приказана једна наставна јединица као пример добре праксе позиционирања студената у сам центар онлајн образовног процеса. Резултати истраживања потврђују да интеракцијом са образовним садржајима студенти битно доприносе модификовању и креирању нових образовних садржаја, при чему су идентификовани значајни андрагошки моменти који „виртуелне светове“ претварају у виртуелна образовна окружења.

1. Ilić Rajković, A., Senić Ružić, M. & **Ljujić, B.** (2019). Board Games as Educational Media: Creating and Playing Board Games for Acquiring Knowledge of History. *IARTEM e-journal*, *11*(2), 1-21. <https://doi.org/10.21344/iartem.v11i2.582> (**М23**)

У овом раду приказани су налази квалитативног истраживања о креирању и коришћењу друштвених игара као образовног медија у настави историје. Истраживање је спроведено на курсу Историја школства у Србији (Београдски универзитет), на узорку од 58 студената педагогије подељених у две групе (13 дизајнера игара и 45 евалуатора) и предметног наставника. Ученици су били ангажовани у пројектном учењу са задатком да креирају, учествују и процењују друштвене игре. Након тих активности ученици су изнели своја виђења могућности примене друштвених игара у настави историје у оквиру фокус група. Студенти-дизајнери истакли су да је стварање друштвене игре изазов који захтева софистицирани интелектуални и емоционални ангажман, као и да су стекли знање о историји кроз решавање проблема. Они наставника доживљавају као покретача и фацилитатора у процесу учења. Студенти-евалуатори су расправљали о томе да су им игре помогле у стицању и ревизији знања из нове и необичне перспективе. На основу резултата истраживања и промишљања учесника, закључује се да креирање и играње друштвених игара има велике потенцијале и треба да буде више заступљено у настави историје, да такав приступ даје слободу свим актерима у процесу учење, а посебно у контексту разумевања, охрабривања и стварања нових потенцијала за учење и подучавање.

1. Миљковић, Ј. & **Љујић, Б**. (2022). Допринос Димитрија Матића српској политици образовања одраслих у XIX веку. *Андрагошке студије* (1), 9-26. <http://dx.doi.org/10.5937/AndStud2201009M> (**М23**)

Рад се бави доприносом Димитрија Матића конституисању и развоју образовања одраслих у Србији у XIX веку. Резултати истраживања указују на значајан допринос Димитрија Матића развоју институционалног образовања одраслих у успостављању мрежа читаоница у Србији, (ре)оснивању недељних (повторних) школа, конституисању учитељских зборова и обнављању учитељских течајева. Идентификовани су и доприноси Димитрија Матића на подручју успостављања легислативе образовања одраслих и креирања институционалних, кадровских, програмских и финансијских предуслова за функционисање институција образовања одраслих. Установљено је да постоје основе да се доведе у питање успех функционисања појединих андрагошких институција које је успоставио Димитрије Матић, што не умањује његов значај у пионирским напорима у развијању образовања одраслих.

1. **Љујић, Б**. & Миљковић, Ј. (2022). Употреба филма као образовног медија у високошколској настави. *Настава и васпитање*, *71*(1), 67-80. <https://doi.org/10.5937/nasvas2201067L> (**М24**)

Рад је настао као резултат емпиријског, квалитативног истраживања спроведеног са циљем да се сагледа и схвати допринос примене филма као образовног медија у високошколској настави у доменима остваривања образовних исхода, емоционалног и когнитивног побуђивања и ангажовања студената, подстицања рефлексивности и само-рефлексивности у односу са филмом као специфичним носиоцем образовног садржаја, који се дешавају у виртуелним образовним окружењима. Кроз фазе прикупљања података и обраде података, установљено је да резултати истовремено могу да се схвате као својеврсне практичне образовне импликације, а који недвосмислено говоре о томе да употреба филма као образовног медија подстиче: емоционално и когнитивно побуђивање студената, имало оно позитиван или негативан предзнак; потом, истрајност студената у реализацији задатка и коначном остварењу образовних циљева; те интроспективност, која даље дефинише квалитет сазнајних увида, рефлексију и саморефлексију усмерену ка остваривању конкретних образовних циљева предефинисаних јединицама учења.

1. **Љујић, Б.** (2021). Онлајн образовање одраслих: када алтернатива постане нужност. У Ш. Алибабић (ур.), *Живот у кризним временима – андрагошки погледи* (стр. 91-104). Филозофски факултет Универзитета у Београду. (**М44**)

У раду су приказани резултати теоријско-емпиријског, квалитативног истраживања о онлајн образовању у периоду пандемије вируса COVID-19 који указују да онлајн образовање у кризним условима води ка социјално-трансакционом дистанцирању, да се традиционално образовање у кризним условима преферира у односу на онлајн образовање, као и да кључне улоге учесника нису присутне у онлајн образовању које се реализује у условима пандемије, што отвара проблеме, правце унапређивања, али и потребу за даљим истраживањима праксе онлајн образовања одраслих.

Оцена испуњености законских услова и критеријума за избор у предложено наставничко звање

Кандидат др Бојан Љујић је испунио обавезни услов за избор у звање доцента, објавивши у периоду од претходног избора у звање доцента два рада из категорије М23, два рада из категорије М24, три рада из категорије М63, те по један рад из категорија М33, М44, М51 и М66.

Према резултатима евалуације педагошког рада у студентским анкетама почевши од 2018. а закључно са 2022. годином, кандидат др Бојан Љујић је за наставу на предмету Андрагогија комуникација и медија оцењен просечном оценом 4.30, за наставу на предмету Образовање и комуникационе вештине одраслих просечном оценом 4.60, за наставу на предмету Онлајн образовање одраслих просечном оценом 4.95, а за наставу на предмету Комуникационо-медијско образовање одраслих (мастер студије) просечном оценом 5.00.

Узимајући у обзир специфичност научне области која се одликује сразмерно малим бројем студената на свим нивоима студија – др Бојан Љујић имао је у протеклом периоду значајно постигнуће у комисијама за израду завршних радова на академским мастер студијама. Председник је комисија за израду завршног рада на мастер студијама две кандидаткиње - Мајде Ричер и Тијане Станковић, а члан је три комисије за одбрану мастер радова.

Оно чиме се ангажман др Бојана Љујића посебно одликује јесу руковођење и учешће у међународним научним и/или стручним пројекатима („*Prison Education: The Way to be Free*“; Erasmus+ KA1 пројекат, ID пројекта: 2018-1-РС01 КА104-000304 и „*Basic Andragogical Training for Prison Educators – BATPE*“; Erasmus+ KA2 пројекат, ID пројекта: 2018-1-RS01-KA204-000433).

Др Бојан Љујић био је заменик председника Комисије за библиотеке Филозофског факултета Универзитета у Београду (од 2018. до 2021. године), као и представник Одељења за педагогију и андрагогију у Комисији за информатику Филозофског факултета Универзитета у Београду (од 2021. године).

Према подацима које је кандидат доставио, радови др Бојана Љујића значајно премашују захтевану цитираност.

Кандидат др Бојан Љујић доказао се као изузетно даровит и посвећен наставник, чему сведоче његове колеге и студенти који су јако високо евалуирали његов рад. Приступ настави др Бојана Љујића је темељан и иновативан, а своја завидна знања несебично преноси студентима. Кандидат активно учествује у раду Већа Одељења и комисијама факултета, пружа знатан допринос популаризацији струке, а научним радовима, пленарним излагањима, као и учешћима на научним скуповима у земљи и иностранству доприноси укупној афирмацији београдског Универзитета и његовог Филозофског факултета.

**Закључно мишљење и предлог комисије**

Комисија констатује да **др Бојан Љујић** испуњава све прописане услове за избор у звање доцента. Поред формалне испуњености услова, др Бојан Љујић је на основу досадашњег рада показао способност истраживачког и научног рада, као и посвећеност давању доприноса наставним активностима. Као посебан квалитет кандидата за избор у звање доцента издвајају се његов предан и савестан рад са студентима, као и веома успешна сарадња са колегама из других институција са територије Србије и иностранства.

Комисија са задовољством предлаже Изборном већу Филозофског факултета у Београду да **др Бојан Љујић**, на основу објављеног конкурса на који се пријавио као једини кандидат, буде изабран у звање доцента за ужу научну област андрагогија, са 40% пуног радног времена, на одређено време у трајању од пет година.

Београд, 09. 03. 2023. године Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Кристинка Овесни, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јован Миљковић, ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Жељко Бралић, ванредни професор

Факултет безбедности Универзитета у Београду